钦定古今图书集成/理学汇编/学行典/第182卷 > 杜栖
## 钦定古今图书集成/理学汇编/学行典/第182卷 > 杜栖

按《齐书孝义传》：“杜栖，字孟山，吴郡钱唐人，征士京产
子也。刺史豫章王闻其名，辟议曹从事，仍转西曹佐。
竟陵王子良数致礼接。国子祭酒何引治礼又重栖，
以为学士，掌婚冠仪。以父老归养，怡情垄亩。栖肥白
长壮，及京产疾，旬日间便皮骨自支。京产亡，水浆不
入口七日，晨夕不罢哭，不食盐菜。每营买祭奠，身自”
看视，号泣不自持。朔望节岁，绝而复续，吐血数升。时
何引、谢朏并隐东山，遗书敦譬诫以毁灭。至祥禫，暮
梦见其父，恸哭而绝。初引兄点见栖，叹曰：“卿风韵如
此，虽获嘉誉，不永年矣。”卒时年三十六，当世咸嗟惜
焉。